ธนาคารออมสิน ร่วมงาน Money Expo 2023 ชูเงินฝากดอกเบี้ยสูง พร้อมโปรโมชันสินเชื่อเคหะ 0 % นาน 4 เดือน
นายวิทัย รัตนากร ผู้อำนวยการธนาคารออมสิน เปิดเผยว่า ธนาคารออมสินได้เข้าร่วมงานมหกรรมการเงิน Money Expo 2023 ครั้งที่ 23 ณ อิมแพ็ค เมืองทองธานี โดยนำเสนอผลิตภัณฑ์ทางการเงินพร้อมจัดโปรโมชันสำหรับลูกค้าและผู้เข้าชมงาน ได้แก่ เงินฝากเผื่อเรียกพิเศษ 111  ระยะเวลาฝากเงิน 111 วัน ดอกเบี้ยแบบ Step up สูงสุดร้อยละ 16.99 ต่อปี นอกจากนี้ ยังมีแคมเปญสลากออมสินพิเศษ 2 ปี เพิ่มรางวัลพิเศษ 30 ล้านบาท นอกเหนือจากรางวัลปกติ เริ่มรับฝากตั้งแต่วันที่ 11 พฤษภาคม ถึง 30 มิถุนายน 2566 พร้อมจัดโปรโมชัน สินเชื่อเคหะ อัตราดอกเบี้ยร้อยละ 0 นาน 4 เดือน และโปรโมชันสินเชื่อเพื่อรักษ์โลกและสิ่งแวดล้อม ซึ่งเป็นกลุ่มผลิตภัณฑ์ตอบโจทย์ผู้บริโภคตามกระแสอนุรักษ์พลังงานและลดการปล่อยก๊าซเรือนกระจก สำหรับผู้บริโภครายย่อยที่มีความต้องการซื้อบ้านประหยัดพลังงาน สามารถใช้สินเชื่อ GSB Green Home Loan ส่วนผู้ที่ต้องการใช้พลังงานทดแทนเพื่อลดภาระค่าไฟ ทั้งยังได้มีส่วนช่วยลดการปล่อยก๊าซเรือนกระจก สามารถใช้สินเชื่อ GSB Go Green สำหรับติดตั้งแผงโซล่าร์ หรือซื้อรถยนต์ไฟฟ้า (EV) หรือรถยนต์ไฮบริดได้ ส่วนผู้ประกอบการที่ต้องการเงินทุนหมุนเวียนสำหรับทำธุรกิจตามโมเดลเศรษฐกิจ BCG สามารถใช้สินเชื่อ GSB for BCG Economy ภายใต้เงื่อนไขพิเศษ ผู้สนใจเข้าร่วมงานมหกรรมการเงิน Money Expo ครั้งที่ 23 ณ อิมแพ็ค เมืองทองธานี ได้ระหว่างวันที่ 11-14 พฤษภาคม 2566